Мазэ лъапIэхэр
Алыхьым нэхъ лъапIэ дыдэу къигъэщIащ мы мазэхэр: Рэджэб, Шэхьбан, Рэмэдан. Рэмэдан мазэм нэхърэ нэхъ лъапIэ зыри зэрыщымыIэр хьэкъщ. Ауэ а мазэ лъапIэм къыкIэрыхущэркъым абы и пэ къихуэ мазитIым (Рэджэбымрэ Шэхьбанымрэ) я лъапIагъыр. А мазэхэм ятеухуауэ хьэдис куэд щыIэщ: Мухьэмэд бегъымбарым (Тхьэм и нэфIыр зыщыхуам) жиIащ: «Зыщывмыгъэгъупщэ, Рэджэбыр — Тхьэм и мазэщ. А мазэм щыщу зы махуэ закъуэ нэхъ мыхъуми нэщI исым Алыхьым и арэзыщIыныгъэр къилэжьынущ». Мы гъэм Рэджэбыр мазаем и 13-м щегъэжьауэ гъатхэпэм и 13 пщIондэ къызэщIеубыдэ.
НэгъуэщI хьэдисым къыщыкIуащ: Сэубан (ЛIыкIуэ лъапIэм (Тхьэм и нэфIыр зыщыхуам) и асхьабхэм ящыщщ) къиIуэтэжащ: «Мухьэмэд бегъымбарым (Тхьэм и нэфIыр зыщыхуам) сригъусэу кхъэм дыдыхьат. ЛIыкIуэр къызэтеувыIащ, абы и напэм нэпсыр къежэхырт. Ар апхуэдизкIэ гъыти, и джанэр нэпсым псыфыбзэ ищIат. Ар щыслъагъум, сеупщIащ: «Уа ЛIыкIуэ лъапIэ, сыт ущIэгъыр? Алыхьым и пащхьэ къикIыу Iэят къыпхуехауэ ара?» — жысIэри. «Уа, Сэубан, мы кхъэм щIэлъхэм хьэзабышхуэ яшэчри, абыхэм си гур ящIэузащи, аращ сыщIэгъар», — жэуап къитащ ЛIыкIуэм (Тхьэм и нэфIыр зыщыхуам). АдэкIи къыпищащ: «Рэджэб мазэм щыщу зы махуэ закъуэ нэхъ мыхъуми нэщI яIыгъатэмэ, зы жэщ Тхьэм хуэпщылIатэмэ, Алыхьым гущIэгъу къахуищIынут, и хьэзабми щихъумэнут». НэгъуэщI хьэдисым къыщыкIуащ: Мухьэмэд бегъымбарым (Тхьэм и нэфIыр зыщыхуам) жиIащ: «Рэджэб мазэм и япэ жэщыр Тхьэм хуэпщылIу зыгъакIуэр Тхьэр хуэупсэнущ и гущIэгъумкIэ, гуэныхьу иIэр хуигъэгъунущ, уеблэмэ, и анэм и ныбэм къызэрикIам хуэдэу, гуэныхь лъэпкъи имыIэжу къигъэщIыжынущ. КъищынэмыщIауэ, Рэджэб мазэм и япэ жэщыр Тхьэм хуэпщылIу зыгъэкIуар иджыри цIыху 70-м хуэлъаIуэ хъунущ, абыхэми я гуэныхьыр къахуигъэгъунущ, а жэщ лъапIэм Тхьэм хуэпщылIам и хьэтыркIэ». Шэхьбан мазэри апхуэдэу лъапIэщ. А мазэм нэхъыбэ-рэ Тхьэ елъэIупхъэщ, псапэ лэжьыпхъэщ, сыту жыпIэмэ, лъэIур къабыл щыхъу мазэщи. Шэхьбаным мы гъэм гъатхэпэм и 14-м щегъэжьауэ мэлыжьыхьым и 11 пщIондэ къызэщIеубыдэ. А мазэм и лъапIагъым теухуауэ мыпхуэдэ хьэдис щыIэщ: «Тхьэм и нэфIыр зыщыхуа Мухьэмэд бегъымбарым жиIащ: Шэхьбан мазэм и пэм щыщу махуищ, и кум щыщу махуищ, и кIэм щыщу ма-хуищ зынэщIым, и псапэр хуегъадэ лIыкIуэ блыщIым я псапэм хуэдизым. КъищынэмыщIауэ, а махуэхэр къэзынэщIым я псапэр хуэдэщ Алыхьым илъэс 70-кIэ хуэпщылIам.
